Mange danskere har nok planer om at holde ferie hjemme i Danmark i år. TV2 Fyn har inviteret TV MidtVest til Fyn for at lære hende og jer lidt om, hvad Fyn egentlig kan byde på.

Mange danskere har planer om at holde ferie hjemme i Danmark i år, nu hvor Corona stadigvæk er en del af vores hverdag. Men hvad har de forskellige regioner egentlig at byde på? TV2 Fyn har inviteret mig til Fyn, så jeg kan opleve en helt anden landsdel. Og jeg kan vist godt afsløre, at det her besøg gav mig kriller i maven. Jeg er ret bange for vilde ting, hvor jeg ikke selv har bare en smule kontrol med situationen. Så da jeg så, at TV2 Fyn havde planlagt, at vi skulle på Bridgewalk på den gamle Lillebæltsbro i Middelfart, så rystede jeg altså en smule i bukserne. Heldigvis blev jeg overrasket, for selvom de tres meter over jorden lød skræmmende, så var oplevelsen vanvittigt god. Udsigten er fantastisk, og fra broens top kan man virkelig fornemme, hvor lille og fantastisk et land vi har.